Sergej Bubka
Store norske leksikon,Sport og spill,Friidrett,Hopp
Sergej Bubka er en ukrainsk (tidligere sovjetisk) friidrettsutøver og idrettsleder. Bubka regnes som verdens fremste stavhopper gjennom tidene med ett OL-gull, seks strake VM-gull utendørs og totalt 35 verdensrekorder. Etter karrieren har han markert seg som idrettspolitiker med ledende roller blant annet i IOC og det internasjonale friidrettsforbundet (World Athletics).
Idrettskarriere Bubka ble verdensmester utendørs i Helsingfors i 1983, i Roma i 1987, i Tokyo i 1991, i Stuttgart i 1993, i Göteborg i 1995 og i Athen i 1997. Det betyr at Bubka vant alle de seks første verdensmesterskapene som ble arrangert i stavhopp. Bubka representerte Sovjetunionen i de tre første mesterskapene og Ukraina fra og med 1993.Han ble verdensmester innendørs i Paris i 1985, i Indianapolis i 1987, i Sevilla i 1991 og i Barcelona i 1995. Han ble europamester utendørs i Stuttgart i 1986. Bubka tok to totalseirer under Grand Prix i 1991 og 1993.Bubka var en svært atletisk hopper. Han var svært rask etter å ha vært en aktiv sprinter i ungdomsårene. Teknisk hadde han et grep høyere på staven enn sine konkurrenter og ledet den tekniske utviklingen i stavsprang sammen med sin trener Vitalij Petrov. Selv om Bubka dominerte internasjonalt i femten år slet han med å lykkes i olympiske leker. Hans eneste OL–gull ble vunnet i Seoul i 1988.I 1984 fikk ikke Bubka delta i OL på grunn av Sovjetunionens boikott av lekene. Rett før OL gikk han over en høyde tolv centimeter høyere enn OL-vinneren. I 1992 var han en av lekenes aller største favoritter i Barcelona, men rev sine tre første forsøk og ble en av lekenes største skuffelser. I 1996 trakk han seg rett før konkurranse skulle starte på grunn av en skade i hælen, og på tampen av karrieren, i 2000, mislyktes han i kvalifiseringen. Sergej Bubka satte i alt 35 verdensrekorder, av disse 17 utendørs og 18 innendørs, flere enn noen andre friidrettsutøvere. Han satte sin første rekord i 1984 med 5,85 og hadde rekorden uavbrutt i 36 år. Hans siste rekord utendørs med 6,14 meter ble satt 31. juli 1994. Den ble først slått av Armand Duplantis 17. september 2020 med 6,15 meter i RomaBubka hadde verdensrekorden innendørs med 6,15 meter fra 21. februar 1993 til 15. februar 2014, da Renaud Lavillenie satte ny rekord med 6,16 meter, den nye rekorden ble satt under det samme stevnet og i den samme arenaen i Donetsk hvor Bubka hadde satt rekord 21 år tidligere.I 1985 ble Bubka den første som hoppet 6 meter og i 1991 ble han den første til å hoppe 6,10 meter. Idrettsleder Bubka ble allerede i 1996 valgt inn i utøverkomiteen i IOC. Fra 1999 ble han medlem av Den internasjonale olympiske komité (IOC) og er i dag æresmedlem. I 2013 stilte han som presidentkandidat, men tapte for Thomas Bach.Han er styremedlem i Det internasjonale friidrettsforbundet (World Athletics) fra 2001, og visepresident fra 2007. I 2014 stilte han som presidentkandidat, men tapte for Sebastian Coe.Han har vært president i Ukrainas olympiske komité siden 2005.Bubka var parlamentsmedlem i Ukraina fra 2002 til 2006. Personlige rekorder Øvelse Rekord Dato Sted     Stavhopp (utendørs) 6,14 31. juli 1994  Sestriere, Italia    Stavhopp (innendørs) 6,15 21. februar 1993  Donetsk, Ukraina Les mer i Store norske leksikon friidrett stavhopp utvikling av verdensrekordene i friidrett Eksterne lenker World Athletics: Utøverprofil Sergej Bubka